Hasanboy Do‘smatov nega boksni tanlaganini aytdi

Milliy olimpiya qo‘mitasi Olimpiya o‘yinlari chempioni, 2016 yilgi jahonning eng yaxshi bokschisi Hasanboy Do‘smatov bilan suhbat uyushtirdi.
Avval kikboks, keyin esa boks
Avvaliga sportning kikboks turi bilan shug‘ullanardim. Olimpiya zaxiralari kollejida ham aynan ushbu yo‘nalish bo‘yicha o‘qishni istagandim. Biroq, u yerda kikboks yo‘nalishi yo‘qligi sabab boksni tanlaganman. Shu tariqa, kollejda boks bo‘yicha tahsil ola boshladim.
Diyetolog tavsiyasiga ko‘ra ovqatlanadi
Ovqatlanish tartibi haqida gapiradigan bo‘lsam, kuniga uch mahal ovqatlanamiz. Terma jamoamizda diyetologlar ham bor. Taomlarni aynan ularning tavsiyasiga binoan iste'mol qilamiz.
Sevimli sportchisi – futbolchi
Sevimli sportchim «Barselona»ning argentinalik futbolchisi Lionel Messidir. Uning o‘yinlari, maydonda o‘zini tutishi menga juda yoqadi. Bokschilardan esa filippinlik afsonaviy charm qo‘lqop ustasi Menni Pakyaoga havas qilaman.
Kutilmagan voqea
Hayotimdagi eng kutilmagan voqea sifatida Olimpiada chempioni bo‘lganimni ko‘rsatishim mumkin. To‘g‘risi, buni ko‘pchilik, shu o‘rinda o‘zim ham kutmagandim. Ammo bu sharafli vazifani uddalay oldim. Bundan judayam xursandman.
Intizom va mehnat
Chempionlikka erishish uchun birinchi navbatda intizom va albatta qattiq mehnat talab etiladi. Shuningdek, murabbiy ko‘rsatmalarini ham o‘z vaqtida va to‘liq bajarish lozim.
Osiyo o‘yinlarida chempion bo‘lmoqchi
Qit'adagi to‘rt yillikning eng nufuzli musobaqasi ham oson kechmaydi. Chunki, u yerda barcha chempionni mag‘lub etishga harakat qiladi. Unga qarshi ringga ikki barobar kuch bilan chiqishadi. Chempion ularning barchasiga qarshi turib bera olishi lozim. Asosiy maqsadim Osiyo o‘yinlari chempioni bo‘lib, Vatanimiz bayrog‘ini yana bir bor jahon arenalarida yuqoriga ko‘tarishdir. Nasib qilsa, O‘zbekistonga chempion bo‘lib qaytamiz.